ai4bharat/Pralekha huggingface dataset:
সামাজিকন্যায়ওক্ষমতায়নমন্ত্রক
বিদ্যুৎ উৎপাদন অর্থনৈতিক বিকাশের ভরকেন্দ্রের ভূমিকা পালন করতে পারে : কেন্দ্রীয় মন্ত্রী রামদাস আতাওয়ালে
কলকাতা, ১৮ জানুয়ারি, ২০১৯
দেশের অর্থনৈতিক বিকাশে তাপ ও জলবিদ্যুৎ উৎপাদন ভরকেন্দ্রের ভূমিকা পালন করতে পারে বলে জানান কেন্দ্রীয় সামাজিক ন্যায় ও ক্ষমতায়ন প্রতিমন্ত্রী শ্রী রামদাস আতাওয়ালে। ধানবাদে মাইথন বাঁধে আজ এক সাংবাদিক সম্মেলনে শ্রী আতাওয়ালে বলেন, দামোদর ভ্যালি কর্পোরেশন  সেচ ও বিদ্যুৎ উৎপাদনের ক্ষমতা রাখে। ১৯৪৮-এ চালু হওয়া ডিভিসি-র দামোদর নদীর ওপর মোট চারটি বাঁধ, মাইথন, পাঞ্চেত, তিলাইয়া ও কোনারের সার্বিকভাবে ৭,৪০০ মেগাওয়াট বিদ্যুৎ উৎপাদনের ক্ষমতা রয়েছে। ডিভিসি দেশের বিদ্যুৎ ক্ষেত্রে অগ্রণী ভূমিকা পালন করে বলে মন্ত্রী জানান। আজ শ্রী আতাওয়ালে ডঃ বি আর আম্বেদকরকে শ্রদ্ধাজ্ঞাপনের জন্য ডিভিসি মাইথন বাঁধ পরিদর্শন করেন। ডঃ আম্বেদকরের প্রতিষ্ঠিত ডিভিসি দেশে জলসম্পদের বিকাশে অগ্রণী ভূমিকা পালন করে।
ডিভিসি-র কর্মকর্তাদের বিদ্যুৎক্ষেত্রের মাধ্যমে জনসাধারণের বিকাশ সম্ভব করে তুলতে কেন্দ্রীয় সরকারের যে উদ্যোগ রয়েছে তা বাস্তবায়িত করে তোলার পন্থা-পদ্ধতি তৈরির আহ্বান জানান শ্রী আতাওয়ালে।
আজ সকালে মন্ত্রী আসানসোলে মারোয়াড়ি সমাজের একটি সংবর্ধনা অনুষ্ঠানে উপস্থিত ছিলেন। সেখানে তিনি বলেন যে কেন্দ্রীয় সরকারের জনকল্যাণমূলক নীতি ও কর্মসূচিগুলির বিষয়ে মানুষকে সচেতন করার প্রয়োজন রয়েছে। তিনি বলেন, সমাজের প্রতিটি মানুষের বিকাশ, উন্নয়ন ও অগ্রগতির জন্য সবাইকে সরকারের উদ্যোগগুলি কিভাবে কাজে লাগানো যায়, সে সম্বন্ধে জানতে হবে।
CG/SC/DM
(Visitor Counter : 229
কৃষিমন্ত্রক
গত বছরের তুলনায় চলতি বছরের খরিফ শস্য চাষের পরিমাণ ৮.৫৬ শতাংশ বৃদ্ধি পেয়েছে
নয়াদিল্লি, ২১ আগস্ট, ২০২০
চলতি অর্থবর্ষের দেশে ১,০৬২.৯৩ লক্ষ হেক্টর জমিতে খরিফ শস্য চাষ হয়েছে । গত বছর ৯৭৯.১৫ লক্ষ হেক্টর জমিতে এই চাষ হয়ে ছিল। এ বছর খরিফ শস্যের চাষের পরিমাণ ৮.৫৬ শতাংশ বৃদ্ধি পেয়েছে।
ধান : এ বছর ৩৭৮.৩২ লক্ষ হেক্টর জমিতে ধান চাষ হয়েছে। গত বছর ৩৩৮.৬৫ লক্ষ হক্টর জমিতে এই ধান চাষ হয়েছিল। অর্থাৎ, গত বছরের তুলনায় এ বছরে ১১.৭১ শতাংশ বেশি পরিমাণ জমিতে ধান চাষ হয়েছে।
ডাল : দেশে এ বছর ১৩২.৫৬ লক্ষ হেক্টর জমিতে ডাল চাষ হয়েছে। গত বছর ১২৪.১৫ লক্ষ হেক্টর জমিতে ডাল চাষ হয়েছিল। অর্থাৎ, গত বছরের তুলনায় এ বছর ৬.৭৭ শতাংশ বেশি পরিমাণ জমিতে ডাল চাষ হয়েছে।
দানাশস্য : গত বছর ১৬৬.৮০ লক্ষ হেক্টর জমিতে এই দানাশস্যের চাষ হয়েছিল। এ বছর তা ৪.৩৫ শতাংশ বৃদ্ধি পেয়ে ১৭৪.০৬ লক্ষ হেক্টর জমিতে এই চাষ হয়েছে।
তৈলবীজ : চলতি অর্থবর্ষে ১৯১.১৪ লক্ষ হেক্টর জমিতে তৈলবীজের চাষ হয়েছিল। গত বছর ১৬৭.৫৩ লক্ষ হেক্টর জমিতে তৈলবীজের চাষ হয়। অর্থাৎ, গত বছরের তুলনায় এ বছর ১৪.০৯ শতাংশ বেশি পরিমাণ জমিতে তৈলবীজের চাষ হয়েছে।
আখ : গত বছর ৫১.৬২ লক্ষ হেক্টর জমিতে আখ চাষ হয়েছিল। এ বছর ১.১০ শতাংশ বৃদ্ধি পেয়ে ৫২.১৯ লক্ষ হেক্টর জমিতে এই চাষ হয়েছে।
তুলো : এ বছর ১২৭.৬৯ লক্ষ হেক্টর জমিতে তুলো চাষ হয়েছে। গত বছর ১২৩.৫৪ লক্ষ হেক্টর জমিতে এই চাষ হয়েছিল। অর্থাৎ, গত বছরের তুলনায় এ বছর ৩.৩৬ শতাংশ বেশি পরিমাণ জমিতে তুলো চাষ হয়েছে।
পাট ও মেস্তা : চলতি বছরে ৬.৯৭ লক্ষ হেক্টর জমিতে পাট ও মেস্তা চাষ হয়েছে। গত বছর ৬.৮৬ লক্ষ হেক্টর জমিতে এই চাষ হয়। অর্থাৎ, গত বছরের তুলনায় এ বছর দেশে ১.৬৮ শতাংশ বেশি পরিমাণ জমিতে এই চাষ হয়েছে।
এই চাষের অগ্রগতি থেকে বোঝা যাচ্ছে যে খরিফ শস্য চাষের ওপর কোভিড-১৯-এর কোনও প্রভাব পড়েনি।
২০ আগস্ট পর্যন্ত দেশে ৬৬৩ মিলিমিটার বৃষ্টিপাত হয়েছে। চলতি অর্থবছরে ১ জুন থেকে ২০ আগস্ট পর্যন্ত সাধারণ পরিমাণের থেকে ৬% বেশি বৃষ্টিপাত হয়েছে।
কেন্দ্রীয় জল সংরক্ষণ কমিশনের প্রতিবেদন অনুযায়ী, দেশের ১২৩টি জলাধারে যথেষ্ট পরিমাণ জল সঞ্চয় রয়েছে।
(CG/SS/DM
স্বরাষ্ট্র মন্ত্রক
ভিসা ও ভ্রমণ সংক্রান্ত নিষেধাজ্ঞায় পর্যায়ক্রমে ছাড়
নয়াদিল্লি, ২২ অক্টোবর, ২০২০
কোভিড-১৯ মহামারীর দরুণ উদ্ভূত পরিস্থিতির প্রেক্ষিতে ভারত সরকার গত ডিসেম্বর মাস থেকে আন্তর্জাতিক যাত্রীদের ভারতে আসা ও ভারত থেকে যাওয়া নিয়ন্ত্রণের ক্ষেত্রে একাধিক পদক্ষেপ গ্রহণ করে।
ভারত সরকার এখন সিদ্ধান্ত নিয়েছে, যে সমস্ত বিদেশি এবং ভারতীয় নাগরিক যাঁরা ভারতে আসতে অথবা ভারত থেকে বিদেশে যেতে ইচ্ছুক তাঁদের জন্য ভিসা ও ভ্রমণ সংক্রান্ত নিষেধাজ্ঞায় ধাপে ধাপে ছাড় দিতে। তাই, সিদ্ধান্ত হয়েছে যে, সমস্ত ওসিআই এবং পিআইও কার্ডধারী সহ সমস্ত বিদেশি নাগরিক যাঁরা ট্যুরিস্ট ভিসা ছাড়া আকাশপথে বা জনপথে ভারতে আসতে ইচ্ছুক, তাঁদের আগমনে অনুমতি দেওয়া হবে। অবশ্য, ভারতে প্রবেশের সময় তাঁদের স্বীকৃত বিমানবন্দর ও বন্দরগুলির অবিবাসন দপ্তরের চেক পোস্টের মাধ্যমে এদেশে আসতে হবে। ভারতে আসা বা ভারত থেকে যাওয়ার ক্ষেত্রে বন্দে ভারত মিশন, এয়ার ট্রান্সপোর্ট বাবল অথবা অন্য যে কোনও তপসিল বহির্ভূত বাণিজ্যিক বিমানের মাধ্যমে যাতায়াত করতে পারবেন। এমনকি, এ ধরনের যাত্রীদের কঠোরভাবে স্বাস্থ্য/কোভিড-১৯ সংক্রান্ত স্বাস্থ্য ও পরিবার কল্যাণ মন্ত্রকের যাবতীয় নীতি-নির্দেশিকা মেনে চলতে হবে।
যাত্রীদের ভারতে আসা অথবা ভারত থেকে যাওয়ার ক্ষেত্রে পর্যায়ক্রমে ছাড় দেওয়ার ব্যাপারে ভারত সরকারের সিদ্ধান্তে যাবতীয় বর্তমান ভিসা  অবিলম্বে কার্যকর হচ্ছে। অবশ্য, এ ধরনের ভিসার মেয়াদ যদি ইতিমধ্যেই পার হয়ে গেছে, সেক্ষেত্রে নতুন ভিসা সংগ্রহের জন্য বিদেশে ভারতীয় মিশন/দূতাবাসগুলিতে সংশ্লিষ্ট শ্রেণীর ভিসার জন্য আবেদন করা যেতে পারে। বিদেশি নাগরিক যাঁরা চিকিৎসার জন্য ভারতে আসতে ইচ্ছুক, তাঁরা মেডিকেল ভিসার জন্য আবেদন জানাতে পারবেন। ভারত সরকারের এই সিদ্ধান্তের ফলে, বিদেশি নাগরিকরা ব্যবসা-বাণিজ্য, সভা-সম্মেলন, কর্মসংস্থান, অধ্যয়ন, গবেষণা ও চিকিৎসার কাজে ভারতে সহজেই আসতে পারবেন।
CG/BD/SB
(
প্রধানমন্ত্রীরদপ্তর
পশ্চিমবঙ্গে ঘূর্ণিঝড় আমফানে ক্ষতিগ্রস্ত এলাকাগুলি আকাশপথে দেখলেন প্রধানমন্ত্রী
রাজ্যে অবিলম্বে ত্রাণ সহায়তা হিসেবে ১ হাজার কোটি টাকা সাহায্যের ঘোষণা
নিহতদের পরিবারপিছু এককালীন ২ লক্ষ টাকা এবং আহতদের ৫০ হাজার টাকা ত্রান সহায়তা
নয়াদিল্লি, ২২ মে, ২০২০
প্রধানমন্ত্রী শ্রী নরেন্দ্র মোদী আজ ঘূর্ণিঝড় সাইক্লোনের দরুণ ক্ষয়ক্ষতি খতিয়ে দেখতে পশ্চিমবঙ্গ সফর করেন। তাঁর সঙ্গে ছিলেন কেন্দ্রীয় মন্ত্রী শ্রী ধর্মেন্দ্র প্রধান, শ্রী বাবুল সুপ্রিয়, শ্রীমতী দেবশ্রী চৌধুরী এবং শ্রী প্রতাপ চন্দ্র সারেঙ্গি। পশ্চিমবঙ্গের রাজ্যপাল শ্রী জগদীপ ধনকর এবং মুখ্যমন্ত্রী শ্রীমতী মমতা ব্যানার্জীকে সঙ্গে নিয়ে প্রধানমন্ত্রী আকাশপথে রাজ্যের ক্ষতিগ্রস্ত এলাকাগুলি ঘুরে দেখেন।
এরপর, প্রধানমন্ত্রী পশ্চিমবঙ্গে ত্রাণ ও পুনর্বাসনমূলক কাজকর্ম পর্যালোচনায় রাজ্য ও কেন্দ্রীয় সরকারের উচ্চ পদস্থ আধিকারিকদের সঙ্গে প্রশাসনিক বৈঠক করেন। প্রধানমন্ত্রী পশ্চিমবঙ্গের জন্য অবিলম্বে ত্রাণ সাহায্য হিসেবে ১ হাজার কোটি টাকার আর্থিক সহায়তার কথা ঘোষণা করেন। রাজ্যের অনুরোধের প্রেক্ষিতে কেন্দ্রীয় সরকার রাজ্যের ক্ষতিগ্রস্ত জেলাগুলিতে ক্ষয়ক্ষতির পরিমাণ নিরূপণে একটি আন্তঃমন্ত্রক দল পাঠাবে। এই দলের প্রতিবেদনের ভিত্তিতে আরও সহায়তা দেওয়া হবে।
শ্রী মোদী পশ্চিমবঙ্গবাসীর প্রতি তাঁর আন্তরিক সমবেদনা প্রকাশ করে এই প্রাকৃতিক দুর্যোগে যে সমস্ত পরিবার নিকটজনদের হারিয়েছেন, তাঁদের সমবেদনা জানান । ঘূর্ণিঝড়ে মৃত ব্যক্তিদের পরিবারপিছু এককালীন ২ লক্ষ টাকা এবং গুরুতর আহতদের ৫০ হাজার টাকা সহায়তা দেওয়ার কথা ঘোষণা করেন তিনি।
প্রধানমন্ত্রী রাজ্যবাসীকে আশ্বস্ত করে বলেন, জটিল এই পরিস্থিতিতে কেন্দ্রীয় সরকার রাজ্যের সঙ্গে ঘনিষ্ঠ সমন্বয় বজায় রেখে কাজ করবে। সেই সঙ্গে, ঘূর্ণিঝড় প্রভাবিত এলাকাগুলিতে পুনর্বাসন ও ঘরবাড়ি পুনর্নির্মাণের কাজে সম্ভাব্য সবরকম সহায়তা দেবে।
পশ্চিমবঙ্গে এটি ছিল প্রধানমন্ত্রীর দ্বিতীয় সফর। উত্তর প্রদেশের পর পশ্চিমবঙ্গেই তিনি চলতি বছরে একাধিকবার সফরে এলেন। এর আগে প্রধানমন্ত্রী কলকাতা বন্দরের সার্ধশতবার্ষিকী উদযাপন অনুষ্ঠানে যোগ দিতে গত ১১-১২ই জানুয়ারি এই রাজ্য সফরে এসেছিলেন। ঐ সফরে তিনি কলকাতায় ৪টি সংস্কার-সাধিত ঐতিহ্যবাহী ভবন জাতির উদ্দেশে উৎসর্গ করেন এবং বেলুড় মঠ পরিদর্শন করেন।
(CG/BD/SB
ভারী শিল্প মন্ত্রক
ভারতের রাস্তায় ৮ লক্ষ ৭৭ হাজার বৈদ্যুতিক যানবাহন চলাচল করছে
নতুন দিল্লি, ২১ ডিসেম্বর, ২০২১
দেশে বৈদ্যুতিক যানবাহনের চলাচল বৃদ্ধি পেয়েছে। সড়ক পরিবহণ ও মহাসড়ক মন্ত্রকের ই-বাহন পোর্টালে ৮ ডিসেম্বর প্রাপ্ত তথ্য আনুযায়ী দেশে ৮ লক্ষ ৭৭ হাজার বৈদ্যুতিক যানবাহন চলাচল করছে।
ফেম ইন্ডিয়া প্রকল্পের দ্বিতীয় পর্বে বৈদ্যুতিক যানবাহনের ক্রেতাদের জন্য বিভিন্ন সুযোগ সুবিধের ব্যবস্থা করা হয়েছে। এর ফলে বৈদ্যুতিক যানবাহন কেনার সময় ক্রেতারা কম দামে তা সংগ্রহ করতে পারছেন। পাশাপাশি বৈদ্যুতিক যানবাহনের উৎপাদনে উৎসাহ দেওয়ার জন্য ভারী শিল্প মন্ত্রক দুটি উৎসাহ ভিত্তিক উৎপাদন প্রকল্পের সূচনা করেছে।
১. কেন্দ্রীয় মন্ত্রিসভা ১২ মে উন্নত রাসায়নিক সেল তৈরি করার জন্য উৎপাদন ভিত্তিক উৎসাহ প্রকল্পের সূচনা করেছে। এই প্রকল্পে ৫ বছরের মেয়াদে ১৮ হাজার ১০০ কোটি টাকা ব্যয় করা হবে। এর সাহায্যে দেশে ৫০ গিগাওয়াট ক্ষমতা সম্পন্ন ব্যাটারি তৈরি হবে।
২. সরকার গাড়ির বিভিন্ন যন্ত্রাংশ তৈরির জন্য একটি উৎপাদন ভিত্তিক উৎসাহ প্রকল্পের সূচনা করেছে। এই প্রকল্পে ৫ বছরে ২৫ হাজার ৯৩৮ কোটি টাকা ব্যয় করা হবে। বৈদ্যুতিক যানবাহন তৈরিতে এই প্রকল্প সহায়ক হবে।
রাজ্যসভায় আজ এক প্রশ্নের লিখিত জবাবে এই তথ্য জানিয়েছেন ভারী শিল্প দপ্তরের প্রতিমন্ত্রী শ্রী কৃষাণ পাল গুর্জর।
CG/CB/SKD/
(Visitor Counter : 93
প্রধানমন্ত্রীরদপ্তর
প্রধানমন্ত্রী ৩০শে জানুয়ারি মন কি বাত অনুষ্ঠানের জন্য নাগরিকদের কাছ থেকে তাঁদের মতামত ও পরামর্শ চেয়েছেন
নয়াদিল্লি, ১৯ জানুয়ারি, ২০২২
প্রধানমন্ত্রী শ্রী নরেন্দ্র মোদী ৩০শে জানুয়ারি রবিবার মন কি বাত অনুষ্ঠানের জন্য নাগরিকদের কাছ থেকে তাঁদের মতামত ও পরামর্শ চেয়েছেন।
এক ট্যুইট বার্তায় প্রধানমন্ত্রী বলেছেন, “এই মাসের ৩০ তারিখে ২০২২ সালের প্রথম #MannKiBaat অনুষ্ঠান সম্প্রচারিত হবে। আমি নিশ্চিত, আপনাদের কাছে অনুপ্রেরণাদায়ক অনেক ঘটনা ও তথ্য আছে, সেগুলি আপনারা @mygovindia অথবা নমো অ্যাপের মাধ্যমে জানান। 1800 – 11 – 7800’তে আপনার বার্তা রেকর্ড করেও পাঠাতে পারেন”।
CG/CB/SB
(
ভূ-বিজ্ঞানমন্ত্রক
আন্দামান-নিকোবর দ্বীপপুঞ্জের কয়েকটি স্থানে বিক্ষিপ্তভাবে বজ্রবিদ্যুৎ সহ বৃষ্টি ও ঝোড়ো হাওয়ার সম্ভাবনা; ২২ মে রাজস্থানের কয়েকটি স্থানে বজ্রবিদ্যুৎ সহ বৃষ্টি ঝোড়ো হওয়ার পূর্বাভাস
২৩ মে আন্দামান নিকোবর দ্বীপপুঞ্জ, কেরালা এবং মাহের কয়েকটি স্থানে বিক্ষিপ্তভাবে ভারী বৃষ্টিপাতের সম্ভাবনা
নতুন দিল্লি, ২২ মে, ২০২১
জাতীয় আবহাওয়া পূর্বাভাস কেন্দ্রের দেওয়া তথ্য অনুযায়ী, আজ আন্দামান নিকোবর দ্বীপপুঞ্জের কয়েকটি স্থানে বজ্রবিদ্যুৎ সহ বৃষ্টি এবং ঘন্টায় ৫০-৭০ কিলোমিটার বেগে ঝোড়ো হাওয়ার পূর্বাভাস দেওয়া হয়েছে। এছাড়াও পূর্ব রাজস্থান, গাঙ্গেয় পশ্চিমবঙ্গ এবং অন্ধপ্রদেশ ও ইনামের সমুদ্র তীরবর্তী এলাকায় ঘন্টায় ৩০-৪০ কিলোমিটার বেগে ঝোড়ো হাওয়া বওয়ার সম্ভাবনা রয়েছে। এর পাশাপাশি তেলেঙ্গানা, রায়ালাসিমা, কেরালা, মাহে, বিদর্ভ, ছত্রিশগড়, উড়িষ্যা, কোঙ্কন ও গোয়া, মধ্য মহারাষ্ট্র, কর্ণাটক, তামিলনাড়ু, পুদুচেরি করাইকাল এবং লাক্ষাদ্বীপের কয়েকটি স্থানে বিক্ষিপ্তভাবে ঝড় ও বৃষ্টির সম্ভাবনা রয়েছে। আন্দামান-নিকোবর দ্বীপপুঞ্জে সমুদ্রের ঢেউ এর উচ্চতা ১ থেকে ২ মিটার পর্যন্ত হতে পারে।
২৩ মে, আবহাওয়ার পূর্বাভাসে বলা হয়েছে যে পশ্চিম রাজস্থান, হিমালয় সন্নিহিত পশ্চিমবঙ্গ, কেরালা, মাহে, পূর্ব রাজস্থান, কোঙ্কন ও গোয়া, মধ্য মহারাষ্ট্র, সমুদ্রতীরবর্তী অন্ধ্রপ্রদেশ, ইনাম, তেলেঙ্গানা, কর্ণাটক, তামিলনাড়ু, পুদুচেরি, কেরালা এবং লাক্ষাদ্বীপের কয়েকটি স্থানে বজ্রবিদ্যুৎ সহ বৃষ্টি এবং ঘন্টায় ৫০-৭০ কিলোমিটার বেগে ঝোড়ো হাওয়া বয়ে যাওয়ার সম্ভাবনা রয়েছে। বজ্রবিদ্যুৎ সহ বৃষ্টির সম্ভাবনা রয়েছে আন্দামান-নিকোবর দ্বীপপুঞ্জে। সমুদ্র উত্তাল হবে। ঢেউ এর উচ্চতা ১-২ মিটার পর্যন্ত হতে পারে।
২৪ মে, আবহাওয়ার পূর্বাভাসে বলা হয়েছে যে বজ্র বিদ্যুৎসহ বৃষ্টি এবং ঘন্টায় ৫০-৬০ কিলোমিটার বেগে ঝোড়ো হাওয়া বইবে বিক্ষিপ্তভাবে আন্দামান নিকোবর দ্বীপপুঞ্জের কয়েকটি স্থানে। এর পাশাপাশি পশ্চিমবঙ্গের হিমালয় সন্নিহিত অঞ্চল, সিকিম কেরালা, মাহে, বিহার উড়িষ্যা কোঙ্কন ও গোয়া, মধ্য মহারাষ্ট্র, সমুদ্র উপকূলবর্তী অন্ধ্রপ্রদেশ, ইনাম, কর্ণাটক, তামিলনাড়ু, পুদুচেরি, করাইকাল এবং লাক্ষাদ্বীপের কয়েকটি স্থানে বিক্ষিপ্তভাবে বজ্রবিদ্যুৎ সহ বৃষ্টি এবং ঝোড়ো হাওয়ার সম্ভাবনা রয়েছে। কোন কোন স্থানে ভারী বৃষ্টি হবে। মৎস্যজীবীদের সমুদ্রে যেতে নিষেধ করা হয়েছে।
২৫ মে, ঝাড়খন্ড, বিহার, হিমালয় সন্নিহিত পশ্চিমবঙ্গ, সিকিম, আন্দামান নিকোবর দ্বীপপুঞ্জ এবং কেরালা ও মাহেতে বিক্ষিপ্ত ভাবে বজ্র বিদ্যুৎসহ বৃষ্টি ও ঘণ্টায় ৪০-৫০ কিলোমিটার বেগে ঝোড়ো হাওয়া বয়ে যাওয়ার সম্ভাবনা রয়েছে।
এর পাশাপাশি বজ্রবিদ্যুৎ সহ বৃষ্টির সম্ভাবনা রয়েছে আসাম, মেঘালয়, নাগাল্যান্ড, মণিপুর, মিজোরাম, ত্রিপুরা, মহারাষ্ট্র, সমুদ্র উপকূলবর্তী কর্ণাটক ও লাক্ষাদ্বীপের কয়েকটি স্থানে। এছাড়াও ভারী এবং অতি ভারী বৃষ্টির সম্ভাবনা রয়েছে গাঙ্গেয় পশ্চিমবঙ্গ, ওড়িশা, কেরালা, ঝাড়খন্ড সহ কয়েকটি স্থানে। পশ্চিমবঙ্গ এবং ওড়িশার সমুদ্র উপকূলবর্তী অঞ্চলে গুলিতে ঘন্টায় ৬০-৭০ কিলোমিটার বেগে ঝোড়ো হাওয়া বইতে পারে। মৎস্যজীবীদের সমুদ্রে যেতে নিষেধ করা হয়েছে।
২৬ মে, বজ্রবিদ্যুৎ সহ বৃষ্টি এবং ঝড়ো হাওয়ার পূর্বাভাস রয়েছে বিহার, ঝাড়খণ্ড, হিমালয় সন্নিহিত পশ্চিমবঙ্গ, সিকিম, ঝাড়খন্ড, আসাম, মেঘালয়, নাগাল্যান্ড, মণিপুর, মিজোরাম, ত্রিপুরা, কর্ণাটক এবং লাক্ষাদ্বীপের কয়েকটি স্থানে। গাঙ্গেয় পশ্চিমবঙ্গে ভারী থেকে অতি ভারী বৃষ্টির সম্ভাবনা রয়েছে। মৎস্যজীবীদের সমুদ্র যেতে নিষেধ করা হয়েছে।
CG/ SB
(Visitor Counter : 180
শিল্পওবাণিজ্যমন্ত্রক
ই-কমার্স কোম্পানীগুলির জালিয়াতি
নয়াদিল্লি, ১১ ডিসেম্বর, ২০১৯
১৯৮৬ সালে উপভোক্তা সুরক্ষা আইন, উপভোক্তাদের স্বার্থ সুরক্ষার জন্য বলবৎ হয়েছিল। এই আইনের আওতায় সমস্ত পণ্য, পরিষেবা এবং ই-কমার্স-সহ সমস্ত রকমের লেনদেন অন্তর্ভুক্ত। এই আইন অনুযায়ী, কনজিউমার ফোরাম নামে একটি ত্রিস্তরীয় আপাত-বিচার ব্যবস্হা রয়েছে, যেখানে উপভোক্তারা ই-কমার্স সহ যেকোন পদ্ধতিতে অনৈতিক বাণিজ্য প্রক্রিয়ার বিষয়ে অভিযোগ জানাতে পারেন। ২০১৬র ১২ই আগস্ট থেকে এ বছরের নভেম্বর পর্যন্ত অনলাইনে কেনাকাটার ক্ষেত্রে জালিয়াতির কারণে ১৩,৯৯৩টি অভিযোগ দায়ের করা হয়েছে।
২০১৬র আগস্ট থেকে উপভোক্তারা তাঁদের অভিযোগগুলি www.consumerhelpline.gov.in- এই ওয়েবসাইটে জানাতে পারেন। এছাড়া, বেশ কয়েকটি কোম্পানি জাতীয় উপভোক্তা হেল্পলাইনের  মাধ্যমে তাঁদের উপভোক্তাদের অভিযোগগুলি সমাধানের চেষ্টা করছে। বিকল্প এই অভিযোগ মীমাংসা ব্যবস্হাটি ঐসব কোম্পানিগুলি স্বেচ্ছায় চেয়ে এসেছে। এনসিএইচ গ্রাহকদেরকে পরামর্শ দিয়েছে জাল লেনদেন হলে তাঁরা যেন পুলিশের কাছে একটি অভিযোগ দায়ের করেন।
লোকসভায় আজ এক প্রশ্নের লিখিত জবাবে শিল্প ও বাণিজ্য মন্ত্রী শ্রী পীযূষ গোয়েল এই তথ্য জানিয়েছেন।
SSS/CB/NS
(Visitor Counter : 35
প্রতিরক্ষামন্ত্রক
রয়াল অস্ট্রেলিয়ান নেভি এবং ভারতীয় নৌবাহিনীর মধ্যে দ্বিপাক্ষিক মহড়া- 'অসিনন্ডেক্স'
নতুন দিল্লি, ০৬ সেপ্টেম্বর, ২০২১
ভারতীয় নৌবাহিনীর টাস্ক গ্রুপ নৌ জাহাজ শিবালিক এবং কদমত ফ্ল্যাগ অফিসার কমান্ডিং, ইস্টার্ন ফ্লিট, রিয়ার এডমিরাল তরুণ সোবতীর অধীনে ভারত অস্ট্রেলিয়ার যৌথ মহড়া অসিনডেক্স-এ অংশ নিয়েছে। এই যৌথ মহড়া ৬ সেপ্টেম্বর থেকে শুরু হয়ে ১০ সেপ্টেম্বর পর্যন্ত চলবে। এটি অসিনডেক্স-এর চতুর্থ সংস্করণ। এই মহড়ায় রয়াল অস্ট্রেলিয়ান নেভির পক্ষ থেকে আনজাক ক্লাস ফ্রিগেট এবং এইচ এম এ এস ওয়ারামুঙ্গা অংশ নিয়েছে। এই মহড়ায় অংশগ্রহণকারী নৌবাহিনীর জাহাজ, সাবমেরিন, হেলিকপ্টার এবং লং রেঞ্জ মেরিটাইম পেট্রোল এয়ারক্রাফটও অন্তর্ভুক্ত করা হয়েছে।
এই মহড়ায় অংশগ্রহণকারী ভারতীয় নৌবাহিনীর জাহাজ শিবালিক এবং কদমত সম্পূর্ণ দেশে তৈরি জাহাজ। এই যুদ্ধজাহাজ দুটি ইস্টার্ন নেভাল কমান্ডের অধীনে বিশাখাপত্তনমে রাখা থাকে।
ভারত ও অস্ট্রেলিয়ার মধ্যে দ্বিপাক্ষিক মহড়া অসিনডেক্স প্রথম ২০১৫ সালে শুরু হয়
কোভিড সংক্রান্ত যাবতীয় প্রটোকল মেলে এই মহড়া আয়োজন করা হয়েছে। এর মাধ্যমে দুই দেশের নৌবাহিনীর মধ্যে সমন্বয় সাধন হবে।
CG/ SB
(Visitor Counter : 198
কৃষিমন্ত্রক
ভারতের সভাপতিত্বে জি-২০ গোষ্ঠীর কৃষি পরিকাঠামো তহবিল, মধ্যপ্রদেশ, ফার্ম গেট অ্যাপ এবং কৃষি ক্ষেত্রে মহিলা শিল্পোদ্যোগীদের অংশগ্রহণ সংক্রান্ত কর্মশিবির
নয়াদিল্লি, ০২ ফেব্রুয়ারি, ২০২৩
বিশ্ব জুড়ে কৃষি ক্ষেত্রে মহিলাদের অংশগ্রহণ বৃদ্ধি করতে এবং কৃষি পরিকাঠামো তহবিল ও মধ্যপ্রদেশ ফার্ম গেট অ্যাপ সম্পর্কে স্বচ্ছ ধারণা গড়ে তুলতে ভারতের সভাপতিত্বে জি-২০ গোষ্ঠীর একটি কর্মশিবির ভোপালের নরনহা অ্যাডমিনিস্ট্রেটিভ অ্যাকাডেমিতে অনুষ্ঠিত হয়েছে। অনুষ্ঠানে মান্ডি পর্ষদের উদ্ভাবিত মধ্যপ্রদেশ ফার্ম গেট অ্যাপ সম্পর্কে বিস্তারিতভাবে জানিয়েছেন সংশ্লিষ্ট পর্ষদের মহানির্দেশক শ্রীমতী জি ভি রেশমী। রাজ্যের কৃষি মন্ত্রী শ্রী কমল প্যাটেল এক ভিডিও বার্তায় কৃষি পরিকাঠামো তহবিল এবং এই অ্যাপ সম্পর্কে প্রয়োজনীয় তথ্য মানুষের কাছে পৌঁছে দেওয়ার আহ্বান জানান।
মধ্যপ্রদেশে এ পর্যন্ত ২ হাজার ৭৫৩টি প্রকল্প মহিলা শিল্পোদ্যোগীরা পরিচালনা করছেন। অন্যান্য রাজ্যের তুলনায় এ রাজ্যে কৃষি পরিকাঠামো তহবিল নিয়ে ভালো কাজ হচ্ছে। মধ্যপ্রদেশ সরকারের কৃষি দপ্তরের অতিরিক্ত প্রধান সচিব শ্রী অশোক ভার্নওয়াল বলেন, এই অ্যাপটি কৃষকদের উৎপাদিত পণ্য যাতে যথাযথ মূল্য পায়, তা নিশ্চিত করবে। কর্মশিবিরে প্রায় ২০০ জন অংশগ্রহণ করেন, এদের কৃষি পরিকাঠামো তহবিল, নাবার্ড, হটিকালচার, এইপিইডিএ সম্পর্কে বিস্তারিতভাবে জানানো হয়েছে।
PG/CB/SB
(Visitor Counter : 111
প্রধানমন্ত্রীরদপ্তর
আরও ১ লক্ষ ৬০ হাজার স্বাস্থ্যকেন্দ্রে আয়ুষ্মান ভারত প্রকল্পের সুবিধা সম্প্রসারিত করায় প্রধানমন্ত্রীর সন্তোষপ্রকাশ
নতুন দিল্লি, ১০ই জুলাই, ২০২৩
প্রধানমন্ত্রী শ্রী নরেন্দ্র মোদী আরও ১ লক্ষ ৬০ হাজার স্বাস্থ্যকেন্দ্রে আয়ুষ্মান ভারত প্রকল্পের সুবিধা সম্প্রসারিত করায় সন্তোষ প্রকাশ করেছেন।
কেন্দ্রীয় স্বাস্থ্য ও পরিবারকল্যাণ মন্ত্রী ডা: মনসুখ মাণ্ডভিয়ার এক ট্যুইটবার্তার প্রত্যুত্তরে প্রধানমন্ত্রী বলেছেন:
“দরিদ্র মানুষদের উন্নতমানের ও ব্যয়সাশ্রয়ী স্বাস্থ্য পরিষেবা নিশ্চিত করতে আমাদের উদ্যোগ আরও গতি পেয়েছে”।
CG / CB /AG ….Release ID ….. 11th July, 2023 …..W…. 
(
শিল্পওবাণিজ্যমন্ত্রক
ভারতে ২০২০’র এপ্রিল – ডিসেম্বর পর্যন্ত সময়ে প্রত্যক্ষ বিদেশী বিনিয়োগের পরিমাণ ছিল ৬৭.৫৪ বিলিয়ন মার্কিন ডলার
২০২০-২১ অর্থবর্ষের প্রথম ন’মাসে প্রত্যক্ষ বিদেশী বিনিয়োগ সংক্রান্ত ইক্যুইটি প্রবাহের পরিমাণ ৪০ শতাংশ বৃদ্ধি
নয়াদিল্লি, ০৪ মার্চ ২০২১
আর্থিক বিকাশের ক্ষেত্রে প্রত্যক্ষ বিদেশী বিনিয়োগ  এক গুরুত্বপূর্ণ চালিকাশক্তি এবং ভারতের আর্থিক উন্নয়নের ক্ষেত্রে ঋণ বহির্ভূত অর্থের এক অন্যতম উৎস। সরকার তাই সর্বদাই এক বিনিয়োগ-বান্ধব প্রত্যক্ষ বিদেশী বিনিয়োগ নীতি কার্যকর করার ব্যাপারে সক্রিয় থেকেছে। প্রত্যক্ষ বিদেশী বিনিয়োগ নীতিকে আরও বেশি বিনিয়োগ-বান্ধব করে তুলতে এবং দেশে বিনিয়োগ প্রবাহের ক্ষেত্রে বাধা দূর করতে সরকার একাধিক পদক্ষেপ নিয়েছে। স্বাভাবিকভাবেই গত সাড়ে ছয় বছরে গৃহীত পদক্ষেপগুলির সুফল এখন পাওয়া যাচ্ছে। প্রত্যক্ষ বিদেশী বিনিয়োগ নীতির উদারীকরণ ও সরলীকরণের পথে অগ্রসর হয়ে সরকার বিভিন্ন ক্ষেত্রে প্রত্যক্ষ বিদেশী বিনিয়োগ নীতিতে সংস্কার করেছে।
প্রত্যক্ষ বিদেশী বিনিয়োগ নীতিতে সংস্কার, বিনিয়োগে সুযোগ-সুবিধা এবং সহজে ব্যবসা-বাণিজ্যের অনুকূল পরিবেশ গড়ে তোলার মতো একাধিক প্রয়োজনীয় পদক্ষেপ গ্রহণের ফলে দেশে প্রত্যক্ষ বিদেশী বিনিয়োগ প্রবাহের পরিমাণ বেড়েছে। এর ফলস্বরূপ ভারত, প্রত্যক্ষ বিদেশী বিনিয়োগের ক্ষেত্রে লগ্নিকারীদের কাছে এক পছন্দের গন্তব্য হয়ে উঠেছে। নিম্নলিখিত পরিসংখ্যান থেকে এর সুস্পষ্ট প্রমাণ মেলে :
• ২০২০’র এপ্রিল-ডিসেম্বর পর্যন্ত সময়ে ভারতে প্রত্যক্ষ বিদেশী বিনিয়োগের মোট পরিমাণ ছিল ৬৭.৫৪ বিলিয়ন মার্কিন ডলার। বিদেশী বিনিয়োগের এই পরিমাণ যে কোনও একটি অর্থবর্ষের প্রথম ন’মাসে সর্বাধিক। এমনকি, ২০১৯-২০’র প্রথম ন’মাসে বিনিয়োগের তুলনায় ২২ শতাংশ বা ৫৫.১৪ বিলিয়ন বেশি।
• ২০২০-২১ অর্থবর্ষের প্রথম ন’মাসে প্রত্যক্ষ বিদেশী বিনিয়োগ সংক্রান্ত ইক্যুইটি প্রবাহের পরিমাণ ৪০ শতাংশ বেড়ে ৫১.৪৭ বিলিয়ন মার্কিন ডলার হয়েছে, যা পূর্ববর্তী বছরে আলোচ্য সময়ে ছিল ৩৬.৭৭ বিলিয়ন মার্কিন ডলার।
• ২০২০-২১ অর্থবর্ষের তৃতীয় ত্রৈমাসিকে প্রত্যক্ষ বিদেশী বিনিয়োগ সংক্রান্ত ইক্যুইটি প্রবাহের পরিমাণ ২০১৯-২০ অর্থবর্ষের তৃতীয় ত্রৈমাসিকের ১৯.০৯ বিলিয়ন মার্কিন ডলার থেকে ৩৭ শতাংশ বেড়ে ২৬.১৬ বিলিয়ন মার্কিন ডলার হয়েছে।
• একইভাবে, গত ডিসেম্বর মাসে প্রত্যক্ষ বিদেশি বিনিয়োগ সংক্রান্ত ইক্যুইটি প্রবাহের পরিমাণ ২৪ শতাংশ বেড়ে হয়েছে ৯.২২ বিলিয়ন মার্কিন ডলার, যা ২০১৯ সালের আলোচ্য মাসে ছিল ৭.৪৬ বিলিয়ন মার্কিন ডলার।
যোগাযোগওতথ্যপ্রযুক্তিমন্ত্রক
‘আত্মনির্ভর ভারত’ – এর অঙ্গ হিসাবে পশ্চিমবঙ্গ ডাক পরিষেবা বিভাগ ‘জিআই’ শংসাপত্র যুক্ত পণ্যের উপর বিশেষ ডাক কভার প্রকাশের উদ্যোগ নিয়েছে
কলকাতা, ০৯ নভেম্বর, ২০২১
কেন্দ্রীয় সরকার ১৯৯৯ সালে পণ্যের ভৌগোলিক পরিচিতি ‘জিআই’  আইন প্রণয়ন করেছে। দেশের বিভিন্ন অঞ্চলে উৎপাদিত পণ্যের ভিন্ন পরিচিতি তুলে ধরতে এবং আর্থিক সমৃদ্ধির লক্ষ্যে এই উদ্যোগ নেওয়া হয়েছে। আত্মনির্ভর ভারতের অঙ্গ হ’ল ‘পণ্যের ভৌগোলিক পরিচিতি’ বিষয়ে প্রচার চালানো এবং জাতীয় ও আন্তর্জাতিক বাজারে দেশের নির্দিষ্ট অঞ্চলে উৎপাদিত পণ্যের পরিচিতি তুলে ধরা।
আত্মনির্ভর ভারতের অঙ্গ হিসাবে পশ্চিমবঙ্গ ডাক পরিষেবা বিভাগ জিআই শংসাপত্র যুক্ত ‘বাংলার রসগোল্লা’, ‘তুলাইপাঞ্জি চাল’, ‘ফজলি আম’, ‘শীতল পাটি’, ‘বর্ধমানের মিহিদানা’, বর্ধমানের সীতাভোগ’, ‘জয়নগরের মোয়া’, ‘গোবিন্দভোগ চাল’, ‘লক্ষ্মণভোগ আম’ এবং ‘হিমসাগর আম’ – এর ওপর বিশেষ ডাক কভার প্রকাশ করা হয়েছে।
এদিন কলকাতার যোগাযোগ ভবনে পশ্চিমবঙ্গ ডাক পরিষেবা বিভাগের মুখ্য পোস্ট মাস্টার জেনারেলের উপস্থিতিতে ‘শান্তিপুর শাড়ি’র ওপর বিশেষ ডাক কভার প্রকাশ করা হয়েছে। হস্তচালিত অথবা যন্ত্রচালিত তাঁতে ৮০-১০০ তুলোর সুতো দিয়ে সুন্দর শাড়ির পার এবং নানা নক্শায় এই শাড়ি তৈরি করা হয়। এই শাড়িতে ঐতিহাসিক পটভূমির বিশেষ চিত্র, মন্দির এবং অন্যান্য প্রাকৃতিক সৌন্দর্য উঠে এসেছে বারে বারে। উল্লেখ্য, এই বিশেষ স্বতন্ত্রতার জন্যই ২০০৯ সালে শান্তিপুর শাড়ি জিআই তকমা লাভ করেছে।
CG/SS/SB
(Visitor Counter : 14
স্বাস্থ্যওপরিবারকল্যাণমন্ত্রক
কো-উইনের মাধ্যমে কোভিশিল্ড এবং কোভ্যাকসিনে ক্লিনিক্যাল ট্রায়ালে অংশগ্রহণকারীদের প্রদান করা ডিজিটাল কোভিড-১৯ টিকার শংসাপত্র
নয়াদিল্লী, ২৩ আগস্ট, ২০২১
ইন্ডিয়ান কাউন্সিল অফ মেডিকেল রিসার্চ  সিরাম ইন্সটিটিউট অফ ইন্ডিয়া -এর সঙ্গে অংশীদারিত্বে ২০২০র আগস্ট থেকে কোভিশিল্ডের দ্বিতীয়/তৃতীয় পর্যায়ের গবেষণা চালিয়েছে। কোভ্যাকসিনের জন্য তৃতীয় পর্যায়ের কার্যকারিতা বিষয়ে ক্লিনিক্যাল ট্রায়াল চালায় ভারত বায়োটেক ইন্টারন্যাশনাল লিমিটেড । ২০২০ সালের নভেম্বর থেকে এই ট্রায়াল চলে। কেন্দ্রীয় স্বাস্থ্য ও পরিবার কল্যাণ মন্ত্রক এই ক্লিনিক্যাল ট্রায়ালে অংশগ্রহণকারীদের কাছ থেকে কো-উইনের মাধ্যমে টিকাকরণের ডিজিটাল শংসাপত্র সংগ্রহের জন্য বেশ কয়েকটি অনুরোধ পেয়েছিল। তাই সিদ্ধান্ত নেওয়া হয়েছে যে এই ট্রায়ালে বা পরীক্ষার সময় অংশগ্রহণকারীদের যে টিকা দেওয়া হয়েছিল তার শংসাপত্র প্রদান করা হবে। কেন্দ্রীয় স্বাস্থ্য মন্ত্রকের নোডাল এজেন্সি হিসেবে আইসিএমআর এই ধরণের অংশগ্রহণকারীদের টিকা সংক্রান্ত তথ্য সংগ্রহ করে রাখবে। আইসিএমআর এ পর্যন্ত কেন্দ্রীয় স্বাস্থ্য ও পরিবার কল্যাণ মন্ত্রককে এই ধরণের ১১ হাজার ৩৪৯ জন ব্যক্তির তথ্য সরবরাহ করেছে। ডিজিটাল টিকাকরণ শংসাপত্র এখন কো-উইনের মাধ্যমে পাওয়া যাবে। যেসব ব্যক্তি এই গবেষণায়/কোভিশিল্ড ও কোভ্যাকসিনের ট্রায়াল বা পরীক্ষায় অংশ নিয়েছিলেন তারা এই ডিজিটাল শংসাপত্র গ্রহণ করতে পারবেন।
অংশগ্রহণকারীরা কো-উইন পোর্টাল, আরোগ্য সেতু, ডিজি লকার অথবা উমঙ্গ অ্যাপের মাধ্যমে তাদের ব্যক্তিগত শংসাপত্র ডাউনলোড করতে পারবেন।
CG/SS/NS
(Visitor Counter : 193
অর্থমন্ত্রক
রাজ্যগুলিকে মূলধনী ব্যয়ের জন্য ভারত সরকার ১৫ হাজার কোটি টাকা প্রদান করবে
নতুন দিল্লি, ৩০ এপ্রিল, ২০২১
ভারত সরকারের অর্থ মন্ত্রক মূলধনী প্রকল্পে খরচের জন্য বিনা সুদে ৫০ বছরের ঋণ হিসেবে রাজ্যগুলিকে অতিরিক্ত ১৫ হাজার কোটি টাকা দেওয়ার সিদ্ধান্ত নিয়েছে। এই পরিপ্রেক্ষিতে ব্যয় বরাদ্দ দপ্তর ২০২১-২২ অর্থবর্ষে ‘মূলধনী ব্যয়ের জন্য রাজ্যগুলিকে আর্থিক সহায়তা প্রকল্প’ বিষয়ে একটি নতুন নির্দেশিকা জারি করেছে। বাজেট বক্তৃতায় কেন্দ্রীয় অর্থমন্ত্রী ঘোষণা করেছিলেন যে, পরিকাঠামো ক্ষেত্রে ব্যয় এবং সরকারি খাতে উদ্যোগগুলির পুনর্নির্মাণে উৎসাহিত করে তুলতে রাজ্যগুলিকে যথাযথা সাহায্য করবে কেন্দ্র।
মূলধনী ব্যয়ে কর্মসংস্থানের সৃষ্টি হবে। বিশেষত দরিদ্র ও দক্ষ নাগরিকরা বহুগুণ উপকৃত হবেন। এতে অর্থনীতি শক্তিশালী হবে এবং আর্থিক বৃদ্ধির হার বাড়বে। তাই কেন্দ্রীয় সরকারের প্রতিকূল আর্থিক অবস্থা সত্বেও গতবছর ‘মূলধনী ব্যয়ের জন্য রাজ্যগুলিকে বিশেষ সহায়তা প্রকল্প’ এবছরও চালু করার সিদ্ধান্ত নেওয়া হয়েছে।
এই প্রকল্পের আওতায় রাজ্য সরকারগুলিকে বিনা সুদে ৫০ বছরের ঋণ হিসেবে আর্থিক সহায়তা প্রদান করা হবে। ২০২০-২১ অর্থবছরে এই প্রকল্পে ১২ হাজার কোটি টাকার বেশি অর্থ বরাদ্দ করা হয়নি এবং রাজ্যগুলিকে ১১,৮৩০.২৯ কোটি টাকা দেওয়া হয়েছিল। অতিমারী বছরে এই আর্থিক সাহায্য রাজ্য স্তরে মূলধনী ব্যয় বজায় রেখেছিল।
এই প্রকল্পে ইতিবাচক প্রতিক্রিয়া এবং রাজ্য সরকারগুলির অনুরোধের কথা বিবেচনা করে ভারত সরকার ২০২১-২২ অর্থবর্ষে এই প্রকল্প চালিয়ে নিয়ে যাওয়ার সিদ্ধান্ত নিয়েছে।
২০২১-২২ অর্থবর্ষে মূলধনী ব্যয়ের জন্য রাজ্যগুলিকে বিশেষ সহায়তা প্রকল্পের তিনটি পর্যায় রয়েছে :
প্রথম পর্যায় :
এই পর্যায়ে উত্তর-পূর্ব এবং পার্বত্য রাজ্যগুলির জন্য ২,৬০০ কোটি টাকা বরাদ্দ করা হয়েছে। এরমধ্যে আসাম, হিমাচলপ্রদেশ, উত্তরাখণ্ড – প্রতিটি রাজ্য ৪০০ কোটি টাকা করে পাবে। বাকি রাজ্যগুলি ২০০ কোটি টাকা করে পাবে।
দ্বিতীয় পর্যায় :
প্রথম পর্যায়ে অন্তর্ভুক্ত নয় অথচ এই প্রকল্পের দ্বিতীয় পর্যায়ে রয়েছে এমন রাজ্যগুলি মোট ৭ হাজার ৪০০ কোটি টাকা পাবে। ২০২১-২২ অর্থবর্ষে পঞ্চদশ অর্থ কমিশনের সিদ্ধান্ত অনুসারে রাজ্যগুলি যে পরিমাণে কেন্দ্রীয় কর দিয়ে থাকে, সেই সমপরিমাণ অর্থ তাদেরকে প্রদান করা হবে।
তৃতীয় পর্যায় :
এই প্রকল্পের আওতায় তৃতীয় পর্যায়ের আওতাধীন রাজ্যগুলিকে ৫ হাজার কোটি টাকা প্রদান করা হবে। রাজ্য সরকারের আওতাধীন সরকারি ক্ষেত্রে বিনিয়োগ, পরিকাঠামোগত কাজ পুনরায় শুরু এবং পর্যবেক্ষণের জন্য রাজ্যগুলিকে এই উদ্বৃত্ত অর্থ প্রদান করা হবে। ৫০ বছরের জন্য বিনা সুদে ঋণ হিসেবে এই অর্থ দেওয়া হবে।
এই অর্থ নতুন প্রকল্পগুলির কাজে এবং জাতীয় পরিকাঠামোগত পাইপলাইন বাস্তবায়নের ক্ষেত্রে গতি আনবে। কেন্দ্রীয় সরকার এই প্রকল্পের আওতায় রাজ্যগুলিকে আর্থিক তহবিল প্রদান করেছে কারণ তারা যাতে এই অর্থ নতুন এবং চলতি মূলধনী প্রকল্পে খরচ করতে পারে ও এর থেকে দীর্ঘ মেয়াদী সুফল পেতে পারে।
SC/SS/AS/
(Visitor Counter : 171
পেট্রোলিয়ামওপ্রাকৃতিকগ্যাসমন্ত্রক
উজ্জ্বলা যোজনার সুযোগ-সুবিধা
নয়াদিল্লি, ০৬ ডিসেম্বর, ২০২১
পেট্রোলিয়াম ও প্রাকৃতিক গ্যাস প্রতিমন্ত্রী শ্রী রামেশ্বর তেলি রাজ্যসভায় এক প্রশ্নের লিখিত জবাবে জানিয়েছেন, চলতি অর্থবর্ষে  প্রধানমন্ত্রী উজ্জ্বলা যোজনা-১ কর্মসূচির আওতায় যাঁরা রান্নার গ্যাস সংযোগ পেয়েছেন, তাঁদের ৮৪ শতাংশই পুনরায় রান্নার গ্যাস সিলিন্ডার বুক করেছেন। পরিসংখ্যান দিয়ে তিনি জানান, ২০১৯-২০ অর্থবর্ষে প্রধানমন্ত্রী উজ্জ্বলা যোজনার সুফলভোগীরা ১৪.২ কিলোগ্রাম ওজনবিশিষ্ট গড়ে ৩টি সিলিন্ডার ব্যবহার করতেন। এখন ২০২১-২২ অর্থবর্ষে রান্নার গ্যাস সিলিন্ডার ব্যবহারের সংখ্যা বেড়ে ৪.৩৯টি সিলিন্ডার হয়েছে।
প্রধানমন্ত্রী উজ্জ্বলা যোজনার সুফলভোগীদের রান্নার গ্যাসের ব্যবহার বাড়াতে উৎসাহ দিতে সরকার একগুচ্ছ পদক্ষেপ নিয়েছে। এর মধ্যে রয়েছে – ভর্তুকির অর্থ থেকে ঋণ পুনরুদ্ধারের সময়সীমা পিছিয়ে দেওয়া, অতিরিক্ত খরচ সাশ্রয়ে ১৪.২ কিলোগ্রাম ওজনের রান্নার গ্যাসের সিলিন্ডারের পরিবর্তে ৫ কিলোগ্রাম ওজনের সিলিন্ডার ব্যবহার, ৫ কিলোগ্রাম ওজনের ২টি গ্যাস সিলিন্ডার সংযোগ, স্থায়ীভাবে রান্নার গ্যাসের ব্যবহার বাড়াতে সুফলভোগীদের আরও সচেতন করে তুলতে প্রধানমন্ত্রী এলপিজি পঞ্চায়েত আয়োজন, গণসচেতনতামূলক অভিযান প্রভৃতি। উল্লেখ করা যেতে পারে, গত বছর এপ্রিল থেকে ডিসেম্বর পর্যন্ত প্রধানমন্ত্রী গরিব কল্যাণ প্যাকেজের আওতায় উজ্জ্বলা যোজনার সুফলভোগীদের বিনামূল্যে ৩টি রান্নার গ্যাসের সিলিন্ডার বুক করার সুবিধা দেওয়া হয়েছে।
মন্ত্রী আরও জানান, চলতি অর্থবর্ষের পয়লা এপ্রিল থেকে পয়লা ডিসেম্বর পর্যন্ত উজ্জ্বলা যোজনায় পশ্চিমবঙ্গ থেকে ৯৯ লক্ষ ৮৭ হাজার ৩১৮ জন সুফলভোগী রান্নার গ্যাস সিলিন্ডার বুক করেছেন। এছাড়াও, ২০২০-২১ এবং ২০২১-২২ অর্থবর্ষে এপ্রিল-অক্টোবর পর্যন্ত সময়ে পশ্চিমবঙ্গে ২০ লক্ষ ৭৯ হাজার ৪৫৬টি রান্নার গ্যাসের সংযোগ দেওয়া হয়েছে।
CG/BD/SB
(Visitor Counter : 134